b'\n_START_ARTICLE_\nGlasgow\n_START_SECTION_\nHist\xc3\xb2ria\n_START_PARAGRAPH_\nGlasgow es desenvolup\xc3\xa0 al voltant d\'una esgl\xc3\xa9sia del segle VI constru\xc3\xafda per Sant Kentigern, que convert\xc3\xad els escocesos al cristianisme. El 1175 es fund\xc3\xa0 l\'arquebisbat de Glasgow. _NEWLINE_La prosperitat de la vila data de la uni\xc3\xb3 d\'Esc\xc3\xb2cia amb Anglaterra, el 1707. Glasgow, que obtingu\xc3\xa9 aleshores el dret de comerciar amb les \xc3\x8dndies Occidentals, esdevingu\xc3\xa9 el centre del comer\xc3\xa7 del tabac, i m\xc3\xa9s tard del cot\xc3\xb3 i del sucre. El riu Clyde fou dragat per poder rebre els vaixells que venien d\'Am\xc3\xa8rica._NEWLINE_Durant la Segona Guerra Mundial fou considerablement danyada pels bombardeigs alemanys.\n_START_SECTION_\nLa fundaci\xc3\xb3 de la ciutat\n_START_PARAGRAPH_\nL\'\xc3\xa0rea al voltant de Glasgow ha albergat poblacions humanes durant mil\xc2\xb7lennis, amb el riu Clyde proveint d\'un espai natural per a la pesca. L\'Imperi Rom\xc3\xa0 va construir m\xc3\xa9s tard llocs d\'avan\xc3\xa7ada a la zona i, per separar la Brit\xc3\xa0nia romana de l\'Esc\xc3\xb2cia ocupada per celtes i pictes, construint el Mur d\'Anton\xc3\xad, els vestigis encara poden veure\'s avui a Glasgow. _NEWLINE_ _NEWLINE_La ciutat pr\xc3\xb2piament dita va ser fundada al segle VI pel missioner escoc\xc3\xa8s i cristi\xc3\xa0 anomenat origin\xc3\xa0riament Kentigern per\xc3\xb2 que va passar a la hist\xc3\xb2ria com "Sant Mungo", que significa "estimat amic". _NEWLINE_Explica la llegenda que transportava en un carro el cos d\'un home sant anomenat Fergus que havia mort abans de con\xc3\xa8ixer-se i els bous que tiraven d\'ell es van aturar, el que Kentigern va interpretar com a senyal de D\xc3\xa9u i all\xc3\xad el va enterrar. El lloc el va anomenar Glasgui que significa "estimat i verd lloc" i va establir una esgl\xc3\xa9sia a sobre del rierol Molendinar, on actualment hi ha la Catedral de Glasgow, i amb els anys Glasgow es va constituir en un centre religi\xc3\xb3s.\n_START_SECTION_\nLa Catedral de Glasgow\n_START_PARAGRAPH_\nAl segle XII li va ser concedit a Glasgow el seu actual estatus de ciutat i la catedral va ser la seu de Nathan Oliver el Gran. Mentre moltes d\'elles havien estat constru\xc3\xafdes en fustes, la primera catedral de pedra en el lloc va ser consagrada aproximadament el 1136 i reempla\xc3\xa7ada per una m\xc3\xa9s gran, que va ser consagrada el 1197. Les ampliacions i modificacions a l\'edifici van continuar des de llavors. La m\xc3\xa9s recent addici\xc3\xb3 va ser la Finestra del Mil\xc2\xb7lenni, desmantellada el 3 de juny de 1999 per la princesa reial Anna.\n_START_SECTION_\nLa Universitat de Glasgow\n_START_PARAGRAPH_\nEl 1451 va ser fundada la Universitat de Glasgow mitjan\xc3\xa7ant una butlla papal, i establerta en edificacions religioses a la rodalia de la Catedral de Glasgow. Al comen\xc3\xa7ament del segle XVI, Glasgow s\'havia convertit en una important ciutat religiosa i acad\xc3\xa8mica, i al segle XVII la universitat es va traslladar fins a la seva pr\xc3\xb2pia seu a l\'High Street.\n_START_SECTION_\nEl comer\xc3\xa7 i la Revoluci\xc3\xb3 Industrial\n_START_PARAGRAPH_\nDurant el segle XVI, els mercaders i artesans de la ciutat van comen\xc3\xa7ar a exercir una influ\xc3\xa8ncia significativa i la ciutat es convertiria en un important centre de comer\xc3\xa7 amb el riu Clyde facilitant-li l\'acc\xc3\xa9s a la ciutat i a la resta d\'Esc\xc3\xb2cia a les naus mercants. L\'acc\xc3\xa9s a l\'Oce\xc3\xa0 Atl\xc3\xa0ntic va permetre la importaci\xc3\xb3 de tabac i cot\xc3\xb3 des de les Tretze Col\xc3\xb2nies i de sucre per part del Carib, productes que despr\xc3\xa9s eren comerciats a trav\xc3\xa9s de tota la Gran Bretanya i Europa. _NEWLINE_El dragatge del riu Clyde a la d\xc3\xa8cada de 1770 va permetre als vaixells m\xc3\xa9s grans remuntar el riu, establint les bases per a la ind\xc3\xbastria i la construcci\xc3\xb3 naval a Glasgow durant el segle XIX. _NEWLINE_L\'abund\xc3\xa0ncia de carb\xc3\xb3 i ferro a Lanarkshire, part de Glasgow, van fer de la ciutat un centre industrial. Glasgow va comen\xc3\xa7ar a ser coneguda com \xc2\xabla segona ciutat de l\'Imperi Brit\xc3\xa0nic\xc2\xbb. Les f\xc3\xa0briques de cot\xc3\xb3 i t\xc3\xa8xtils es van transformar en grans empreses a nivell local i regional. _NEWLINE_El comer\xc3\xa7 va portar a una important fortuna a certs ciutadans. Els mercaders van construir espectaculars edificis i monuments que encara avui es poden veure, i va reinvertir la seva riquesa en un desenvolupament industrial per ajudar al creixement de Glasgow. El 1892 el burg va ser constitu\xc3\xaft com el Comtat de la Ciutat de Glasgow. La ciutat va esdevenir una de les metr\xc3\xb2polis m\xc3\xa9s riques del m\xc3\xb3n, i un sistema de transport p\xc3\xbablic municipal, parcs, museus i llibreries van ser totes obertes durant aquest per\xc3\xadode. _NEWLINE_A mesura que s\'incrementava el desenvolupament de la ciutat, el seu centre va comen\xc3\xa7ar a expandir-se cap a l\'oest construint edificis d\'una exuberant arquitectura victoriana en el que ara \xc3\xa9s coneguda com la Ciutat Mercant que va comen\xc3\xa7ar a brollar en aquest per\xc3\xadode. Nous edificis p\xc3\xbablics, com les cambres de la Ciutat a la Pla\xc3\xa7a George, els Salons de Comer\xc3\xa7 al carrer Glassford i la Llibreria Mitchell a la diagonal Charing va simbolitzar el desenvolupament i la riquesa de Glasgow a finals del segle XIX amb els seus interiors ricament decorats i tallats en pedra. Quan aquest nou desenvolupament va tenir lloc, el centre de Glasgow es va mudar dels seus or\xc3\xadgens medievals a High Street, Trongate, Saltmarket i Rottenrow, \xc3\xa0rees que van caure en un abandonament parcial, part del qual encara s\'evidencia en algunes de les seves parts al dia d\'avui.\n_START_SECTION_\nClima\n_START_PARAGRAPH_\nEl temps a Glasgow no \xc3\xa9s el t\xc3\xadpic que trobem a la resta d\'Esc\xc3\xb2cia i a Anglaterra, per diverses raons. Glasgow es beneficia de la seva posici\xc3\xb3 sud-oest; El Corrent del Golf fins al flux dels corrents a l\'estuari del Clyde provoca l\'escalfament de l\'Atl\xc3\xa0ntic en tota la regi\xc3\xb3. La ciutat tamb\xc3\xa9 est\xc3\xa0 protegida pels turons que envolten la vall del riu Clyde mantenint la ciutat bastant humida durant tot l\'any. La temperatura sol ser m\xc3\xa9s lleu que a la resta del pa\xc3\xads. En general, la temperatura a Glasgow \xc3\xa9s similar al nord d\'Anglaterra. Altrament, a Esc\xc3\xb2cia en general, \xc3\xa9s m\xc3\xa9s probable el canvi d\'una tempesta de pluja a una onada de calor en el mateix dia._NEWLINE_Durant els mesos d\'estiu el clima \xc3\xa9s molt assolellat i escasses vegades fa fred o plou.\n_START_SECTION_\nEconomia\n_START_PARAGRAPH_\nEstimulada per la revoluci\xc3\xb3 industrial, Glasgow esdevingu\xc3\xa9 un important centre de foneria i de construcci\xc3\xb3 naval. La ciutat est\xc3\xa0 dotada d\'instal\xc2\xb7lacions portu\xc3\xa0ries modernes. A les ind\xc3\xbastries tradicionals (construcci\xc3\xb3 naval i acereries), avui en declivi, han seguit les ind\xc3\xbastries lligades a la producci\xc3\xb3 de petroli (qu\xc3\xadmica i material de perforaci\xc3\xb3)._NEWLINE_Glasgow \xc3\xa9s l\'economia m\xc3\xa9s important i m\xc3\xa9s din\xc3\xa0mica d\'Esc\xc3\xb2cia. La ciutat t\xc3\xa9 m\xc3\xa9s de 410.000 llocs de treball en m\xc3\xa9s de 12.000 empreses. Des de l\'any 2000 s\'han creat 153.000 llocs, la qual cosa suposa una taxa de creixement del 32%.\n_START_SECTION_\nTransports\n_START_PARAGRAPH_\nLa ciutat de Glasgow disposa d\'un dels metros m\xc3\xa9s antics del m\xc3\xb3n, anomenat oficialment Glasgow Subway. Aquest metro est\xc3\xa0 format per una sola l\xc3\xadnia, circular, i \xc3\xa9s anomenat popularment Clockwork orange (taronja mec\xc3\xa0nica) pel color dels seus vagons._NEWLINE_Els trens surten cap al nord i cap a l\'est d\'Esc\xc3\xb2cia des de l\'estaci\xc3\xb3 de Queen Street i cap al sud des de l\'estaci\xc3\xb3 Central de Glasgow._NEWLINE_Dos aeroports comuniquen la ciutat, l\'aeroport de Glasgow, (Glasgow International Airport), als afores de la ciutat i l\'Aeroport de Prestwick (Glasgow Prestwick International Airport, uns 46 km al sud-oest). Aquest darrer \xc3\xa9s utilitzat principalment per les companyies regionals o per Companyies a\xc3\xa8ries de baix cost.\n_START_SECTION_\nEsport\n_START_PARAGRAPH_\nLa ciutat compta actualment amb dos clubs de futbol que militen a la m\xc3\xa0xima categoria escocesa (Lliga escocesa de futbol) el Celtic FC i el Glasgow Rangers FC i que a m\xc3\xa9s a m\xc3\xa9s participen ass\xc3\xadduament a les competicions europees._NEWLINE_El C\xc3\xa8ltic juga al Celtic Park amb una capacitat de 60.832 espectadors i el Rangers juga a l\'Ibrox Stadium que pot acollir 50.411 espectadors._NEWLINE_La ciutat tamb\xc3\xa9 \xc3\xa9s la seu de la selecci\xc3\xb3 de futbol d\'Esc\xc3\xb2cia, que t\xc3\xa9 el seu propi estadi, el Hampden Park. Aquest estadi t\xc3\xa9 el r\xc3\xa8cord d\'assist\xc3\xa8ncia per a un partit de futbol: 149.547 espectadors van veure a Esc\xc3\xb2cia derrotar a Anglaterra 3-1 el 1937. _NEWLINE_La ciutat tamb\xc3\xa9 \xc3\xa9s la seu del Glasgow Warriors que juga a la m\xc3\xa0xima categoria del rugbi escoc\xc3\xa8s, la Celtic League de la Rugby Union.\n_START_SECTION_\nCultura\n_START_PARAGRAPH_\nLa ciutat compta amb moltes ofertes que ofereixen una \xc3\xa0mplia varietat d\'activitats culturals, des del curling fins a \xc3\xb2pera, ballet i futbol a l\'apreciaci\xc3\xb3 de l\'art, tamb\xc3\xa9 t\xc3\xa9 una gran selecci\xc3\xb3 de museus que inclouen els dedicats al transport, religi\xc3\xb3 i art modern. Molts dels llocs culturals de la ciutat van ser celebrats el 1990 quan Glasgow va ser designada la Capital Europea de la Cultura._NEWLINE_La principal biblioteca de la ciutat, la Biblioteca Mitchell, s\'ha convertit en una de les biblioteques p\xc3\xbabliques m\xc3\xa9s grans d\'Europa, a hores d\'ara compta amb al voltant d\'1,3 milions de llibres, una extensa col\xc2\xb7lecci\xc3\xb3 de diaris i milers de fotografies i mapes._NEWLINE_La majoria de les organitzacions art\xc3\xadstiques nacionals d\'Esc\xc3\xb2cia es localitzen a Glasgow, incloent-hi Scottish Opera, Scottish Ballet, National Theatre of Scotland, Royal Scottish National Orchestra, BBC Scottish Symphony Orchestra i Scottish Youth Theatre._NEWLINE_Glasgow disposa d\'un \xc2\xabpoeta llorejat\xc2\xbb, ja creat el 1999 per Edwin Morgan i fins al 2007 ocupat per Liz Lochhead._NEWLINE_Glasgow \xc3\xa9s la llar d\'una varietat de teatres, incloent el King\'s Theatre, el Theatre Royal i el Citizens Theatre, a m\xc3\xa9s de molts museus municipals i galeries d\'art, sent els m\xc3\xa9s famosos el Museu Kelvingrove (amb pintures de Botticelli i Dal\xc3\xad), la Gallery of Modern Art (Goma) i la Burrell Collection. La majoria dels museus de Glasgow s\xc3\xb3n de propietat p\xc3\xbablica i d\'entrada gratu\xc3\xafta._NEWLINE_La ciutat ha rebut moltes exposicions al llarg dels anys, a m\xc3\xa9s de ser la Ciutat de l\'Arquitectura del Regne Unit de 1999, la Capital Europea de la Cultura de 1990, la Ciutat Nacional de l\'Esport de 1995 a 1999 i la Capital Europea de l\'Esport de 2003._NEWLINE_A m\xc3\xa9s, a difer\xc3\xa8ncia del m\xc3\xa9s antic i m\xc3\xa9s gran Festival d\'Edimburg (on tots els principals festivals d\'aquella ciutat ocorren durant les \xc3\xbaltimes tres setmanes d\'agost), els festivals de Glasgow abasten tot el calendari. Aquests inclouen el Festival de la Com\xc3\xa8dia de Glasgow, el Festival del Jazz de Glasgow, el Celtic Connections, el Festival de Cinema de Glasgow, el Festival de West End, el Festival Merchant City, el Glasgay! Festival i el World Pipe Band Championships.\n_START_SECTION_\nEscena musical\n_START_PARAGRAPH_\nGlasgow t\xc3\xa9 molts bars, clubs i recintes amb m\xc3\xbasica en viu. Alguns dels principals llocs de la ciutat inclouen el Glasgow Royal Concert Hall, l\'Scottish Exhibition and Conference Centre (SECC), el King Tut s Wah Wah Hut (on la banda Oasis va ser descoberta i contractada), el Queen Margaret Union i el Barrowland, un sal\xc3\xb3 de ball convertit en un recinte amb m\xc3\xbasica en viu._NEWLINE_En anys recents, l\'\xc3\xa8xit de bandes com Belle and Sebastian, Biffy Clyro, Franz Ferdinand, Mogwai, Snow Patrol i Travis han millorat significativament el perfil de l\'escena musical de Glasgow, provocant que la revista Time compar\xc3\xa9s a Glasgow amb Detroit durant el seu auge en els anys 1960. A m\xc3\xa9s, els llegendaris Simple Minds provenen de Glasgow sent la banda amb major \xc3\xa8xit internacional fins ara. \xc3\x88xits m\xc3\xa9s recents inclouen The Fratellis i Glasvegas. La ciutat de Glasgow va ser nomenada una Ciutat de la M\xc3\xbasica de la Unesco el 20 d\'agost de 2008 com a part d\'un projecte anomenat Xarxa de Ciutats Creatives.\n_START_SECTION_\nMitjans de comunicaci\xc3\xb3\n_START_PARAGRAPH_\nGlasgow \xc3\xa9s el centre dels mitjans de comunicaci\xc3\xb3 nacionals d\'Esc\xc3\xb2cia. \xc3\x89s la seu dels Pacific Quay Studios de la BBC Scotland aix\xc3\xad com de la cap\xc3\xa7alera de STV._NEWLINE_La premsa escocesa publica diversos diaris a la ciutat, com l\'Evening Times, The Herald, The Sunday Herald, Sunday Mail i Daily Record. Les edicions escoceses de les companyies Trinity Mirror i News International s\xc3\xb3n impreses a la ciutat. STV Group plc \xc3\xa9s un conglomerat medi\xc3\xa0tic establert a Glasgow amb interessos en la televisi\xc3\xb3 i la publicitat editorial. STV Group posseeix i opera dues franqu\xc3\xadcies escoceses d\'ITV (Esc\xc3\xb2cia Central i Grampians), a m\xc3\xa9s de l\'anunciant publicitari de cinema Pearl & Dean._NEWLINE_Diverses estacions de r\xc3\xa0dio tamb\xc3\xa9 es localitzen a Glasgow. EMAP (abans conegut com a Scottish R\xc3\xa0dio Holdings) \xc3\xa9s propiet\xc3\xa0ria de les principals estacions comercials de r\xc3\xa0dio a Glasgow: Clyde 1 i Clyde 2, que poden arribar a tenir m\xc3\xa9s de 2,3 milions d\'oients. El 2004, STV Group plc (llavors conegut com a SMG plc) va vendre el seu 27,8% d\'accions a Scottish R\xc3\xa0dio Holdings al grup EMAP per \xc2\xa3 90,5 milions. Altres estacions que transmeten des de Glasgow inclouen Smooth R\xc3\xa0dio 105.2, Real R\xc3\xa0dio i 96.3 Rock R\xc3\xa0dio, totes propietat de GMG R\xc3\xa0dio. L\'estaci\xc3\xb3 de r\xc3\xa0dio d\'Esc\xc3\xb2cia central Galaxy Scotland tamb\xc3\xa9 transmet des dels seus estudis a Glasgow. La ciutat t\xc3\xa9 un ampli sector de r\xc3\xa0dio comunit\xc3\xa0ria, incloent Celtic Music R\xc3\xa0dio, Sunny Govan R\xc3\xa0dio, AWAZ FM i Insight R\xc3\xa0dio.'